Bandar Tun Razak, Jengka

Bandar Tun Razak (jangan terkeliru dengan bandar dengan nama yang sama di Kuala Lumpur dan Keratong) atau dahulunya dikenali sebagai Bandar Pusat Jengka atau Bandar Jengka merupakan sebuah bandar utama di Pahang, Malaysia. Bandar Pusat Jengka menjadi pusat kepada Segitiga Jengka atau dikenali sebagai Felda Jengka. Segitiga Jengka ialah sebuah gugusan terbesar FELDA di Malaysia, satu daripada projek kerajaan Malaysia ke atas penduduk Malaysia.
Bandar ini terletak 55 kilometer dari Bandar Maran dan 127km dari Bandar Kuantan,Pahang. Bandar ini juga bersempadan dengan Daerah Jerantut dan Daerah Temerloh. Keseluruhan bandar ini merupakan kawasan operasi Majlis Daerah Maran.
Pelbagai kemudahan perkhidmatan disediakan seperti pejabat pos, hospital, bank,institusi-institusi pendidikan, mini stadium dan sebagainya. Gunatanah industri merupakan gunatanah terancang yang agak besar dibandingkan dengan gunatanah yang lain. Di antara kilang yang telah beroperasi di kawasan perindustrian ialah Kilang Alps, Kilang Bimbingan Bank Pembangunan dan bengkel kereta motor.
Selain itu, Universiti Teknologi MARA (UiTM) merupakan sebahagian gunatanah utama di bandar ini yang memberi kesan positif dan merangsang kepada imej dan keseimbangan spatial bandar ini.
Pada 7 Julai 2011 semasa Hari Peneroka 2011, Perdana Menteri Malaysia, Datuk Seri Mohd Najib bin Abdul Razak menamakan semula Bandar Jengka sebagai Bandar Tun Abdul Razak Jengka sempena memperingati jasa ayahandanya Perdana Menteri kedua, Tun Abdul Razak yang merupakan pengasas FELDA.

Sejarah Jengka

Jengka dibuka secara rasmi pada 1967.
Dalam tempoh tiga dekad (1967-1997), Jengka ditadbir oleh Lembaga Kemajuan Wilayah Jengka (LKWJ). Setelah LKWJ dibubarkan pada 1997, pentadbiran Jengka telah diserahkan kepada Majlis Daerah Maran (MDM) hingga ke hari ini.
Jengka ditubuhkan melalaui satu projek iaitu Segitiga Jengka oleh Lembaga Kemajuan Tanah Persekutuan (FELDA). Nama Segitiga Jengka digunakan dengan mengambil kira lokasi Jengka yang terletak diantara tiga daerah iaitu Temerloh, Maran dan Jerantut.

Asal Nama Jengka

Secara umumnya nama Jengka diambil daripada sebatang sungai yang mengalir di dalam kawasan Jengka iaitu Sungai Jengka. Terdapat dua pendapat yang menceritakan asal usul nama 'Jengka' iaitu:
Mitos 1 Diceritakan tinggal sepasang suami isteri Orang Asli yang tinggal di sebuah teratak behampiran dengan sebatang sungai yang mengalir deras. Si suami memang bijak memburu, lantaran seharian beliau keluar mencari rezeki. Manakala si isteri pula, sambil menunggu kepulangan suaminya, bertenun kainlah sepanjang hari. Adapun alat yang digunakan oleh isterinya dipanggil jangka . Entah bagaimana pada suatu hari jatuhlah jangka itu ke dalam air, menangislah si isteri sehingga kepulangan suaminya. Mencarilah si suami apabila pulang, namun tidak menjumpainya, dan akhirnya ia dinamakan Sungai Jengka berdasarkan peristiwa ini.
Mitos 2 Adapun pada suatu hari, seorang perempuan asli telah terkena kerasukan yang amat teruk. Dia langsung tidak boleh menjejak tanah. Lantaran Tok Batin tempat tersebut berusaha untuk mengubatinya. Maka, dalam tafsirannya pesakit tadi perlu di bawa ke sebatang sungai tidak bernama untuk dimandikan. Lantaran sebatang sungai yang mengalir deras telah dipilih di tengah rimba. Apabila mencecahnya kaki pesakit tadi ke air, ternampaklah orang ramai satu kelibat di dalam air. Maka berkatalah orang ramai “Jin ke tu?”. Dari sinilah Jengka mendapat nama.

Peringkat Permulaan

Bandar Tun Abdul Razak, Jengka ditubuhkan bagi memberi perkhidmatan kepada 25 buah petempatan FELDA di sekitarnya (Felda Jengka 1-25 kecuali 23 & 24). Fungsinya sebagai pusat perniagaan dan pentadbiran diperlengkap dengan kemudahan masyarakat dan premis-premis perniagaan.

Peringkat Pertengahan

Oleh kerana saiz penduduk tadahan yang kecil, kuasa beli yang rendah dan perletakannya yang jauh daripada kawasan pembangunan utama, Bandar Tun Abdul Razak tidak membangun seperti yang diharapkan. Banyak bangunan perniagaan di pusat bandar yang terbiar kerana perniagaan yang tidak berdaya maju.
Bagi mempergiatkan pembangunan di bandar ini, UiTM Jengka telah ditubuhkan di sebelah timur, tidak jauh dari pusat bandar.

Corak Semasa dan Masa Hadapan

Pembangunan di bandar ini pada masa hadapan akan banyak bergantung kepada limpahan pembangunan yang dibawa oleh pembangunan pusat pengajian tinggi UiTM di mana hala tuju pembangunan dijangka akan mengarah ke kawasan universiti ini dan sekitarnya.

Destinasi-destinasi Menarik

Gunung Senyum yang terletak di Felda Jengka 25 merupakan kawasan hutan simpan yang memiliki pelbagai gua seperti Gua Jebak Puyuh dan Gua Terang Bulan. Kawasan gunung ini kaya dengan pelbagai khazanah flora dan fauna selain menawarkan pemandangan yang cukup indah.
Pengunjung juga boleh mengunjungi Felda Residence Tekam yang terletak di Pusat Penyelidikan Pertanian Tun Razak (PPPTR). Destinasi pelancongan ini menawarkan pelbagai kemudahan seperti dusun buah-buahan, tempat penginapan, kolam renang dan padang golf.
Selain itu, Gua Gelanggi yang terletak berhampiran Jengka 8 juga sangat menarik untuk dikunjungi.